stanford-oval/wikipedia huggingface dataset:
ראש ממשלת בלגיה
סמכויות

ראש הממשלה אחראי על תיאום מדיניות הממשלה. מלבד זאת, ראש הממשלה אחראי על ביצוע ההסכם הקואליציוני. הוא נוכח בכל ישיבות מועצת השרים. בנוסף, ראש הממשלה מייצג את הקואליציה בפומבי, הן בבלגיה והן מחוץ לבלגיה. ראש הממשלה אמון ליצור קשר עם המלך ולעדכן אותו במצב הפוליטי של המדינה.
ראש הממשלה מציג את מדיניות הממשלה בפרלמנט הפדרלי של בלגיה- בסנאט הבלגי ובבית הנבחרים. הוא גם יכול להעלות בפרלמנט הצבעת אמון בממשלתו. אם הצבעת האמון לא עוברת, דבר זה יוביל להתפטרות של הממשלה. הממשלה כולה מתפטרת אך ורק אם הממשלה נפלה בהצבעת אי אמון, אך אם ראש הממשלה מתפטר מסיבות אישיות או בריאותיות הממשלה ממשיכה לכהן תחת ראש ממשלה חדש.
ראש הממשלה מייצג את בלגיה בארגונים הבינלאומיים שונים ובמדינות שונות, לצד שר החוץ. בשל רפורמת המדינה. לראש הממשלה יש משימות נוספות, כגון שמירה על היחסים בין האזורים והקהילות בבלגיה.
ראו גם

מלכי בלגיה
הערות שוליים

↑  ראש הממשלה נתניהו שוחח עם ראש ממשלת בלגיה, באתר משרד ראש הממשלה
תמר (ספר בראשית)

| --- | --- |

תמר, ציור מאת לידיה קוזניצקי
 אב:  שם בן נח 
 בן או בת זוג:  ער אונן  יהודה 
 צאצאים:  פרץ וזרח
 
תָּמָר היא דמות מקראית, כלתו של יהודה, אשתו של בנו ער ויבמתו של בנו אונן. לאחר שסירב יהודה לאפשר לבנו השלישי לקיים את חובת הייבום כלפיה, התעברה תמר מיהודה בעורמה והפכה לאם ילדיו, פרץ וזרח. בין צאצאיה הבולטים נמנים אלישבע, בעז, דוד המלך ויואב בן צרויה.
סיפורה מופיע בספר בראשית, פרק ל"ח, בין סיפור מכירת יוסף לסיפור יוסף ואשת פוטיפר.
מקור השם

מקור השם "תמר" הוא בעץ התמר, והוא מתייחס לאחד מדימויי היופי הנשיים במזרח הקדום. גוף האישה האידיאלי מדומה לעץ התמר הגבוה, כאשר אשכולות התמרים הם כשדיים הגדולים ובולטים יחסית לגוף. הממצאים אומנותיים רבים מאוד מהמזרח הקדום, בין האלפים ה־3–1 לפנה"ס ומשומר במזרח עד קרתחדשת במערב, מייצגים את עץ התמר כעץ קדוש, ומקשרים בין אלות נקביות לבין עצי תמר ועבודה הקשורה בהם. אין ספק, לאור התפוצה הרחבה של קדושת עץ התמר והטיפוס עליו בזמן ובמרחב, שדימוי זה היה ידוע היטב גם בירושלים, ומבתטא הן בדימוי בשיר השירים (פרק ז', פסוקים ז'–ט') והן לשם הפרטי "תמר" לנשים מושכות במקרא (תמר מספר בראשית וכן תמר מספר שמואל). הבלטת השדיים בדימויים ובאומנות החזותית מזכירה גם את "צלמיות העמודים" שהיו נפוצות במיוחד בישראל וביהודה במאות ה־8–6 לפנה"ס, בהם האישה הייתה מעוצבת כעמוד בעל ראש וידיים, כאשר מהעמוד בלטו שדיים שהידיים אחזו בהם.
חייה > נישואיה לער ולאונן

תמר הייתה אשתו של עֵר, בנו הבכור של יהודה. לאחר שער נפטר, מסיבות שלא מצוינות בכתובים במפורש, מלבד שהיה "רע בעיני ה'", נישאה תמר, בהתאם לנוהג הייבום, לאחיו אוֹנָן. אונן סירב להפרות אותה ושפך את זרעו ארצה (ומכאן הביטוי "אוננות" בעברית). זאת משום שעל פי מהות הייבום, הילד שהיה אמור להיוולד מזיווגם לא יישא את שמו, אלא את שם אחיו. על פי המסופר, הדבר לא מצא חן בעיני ה', ועל כן נענש אונן בידי שמים במוות: ”וַיֵּרַע בְּעֵינֵי ה', אֲשֶׁר עָשָׂה; וַיָּמֶת גַּם אֹתוֹ” (ספר בראשית, פרק ל"ח, פסוק י'). לדעת פרשנים אחדים, המילה "גם", המופיעה בטקסט המקראי, רומזת שגם ער חטא בהשחתת זרעו. על פי הנוהג, אמור היה בנו השלישי של יהודה, שלה, להינתן לתמר; אולם יהודה חשש שמא גם הוא ימות כשני אחיו לפניו, ולכן דחה את זיווגו לתמר בטענה שהוא צעיר מדי.
חייה > המפגש עם יהודה

תמר, שחשדה כנראה כי אין בכוונת יהודה לממש את חובתו להשיא לה את בנו, ישבה באתר הקרוי "פתח עיניים" עטופה בצעיף, וחיכתה ליהודה שהיה אמור לעבור דרך אתר זה. יהודה, שפגש בה "במקרה", חשב אותה לזונה משום שהייתה עטופה בצעיפים והתפתה לשכב עמה. כתשלום על המעשה, הציע לה גדי עיזים מעדרו. אך כיוון שהעדר לא היה עמו באותו הרגע, דרשה תמר כערבון את חותמו, את פתילו ואת מטהו. הפתיל, המטה והחותם היו חפצים אישיים שהיה בהם כדי להעיד על בעליהם. מאוחר יותר ניסה יהודה לשלוח לה את האתנן, אך השליח חזר וסיפר לו כי לא איתר את הזונה. יהודה העדיף להשתיק את העניין ולא לדרוש את העירבון ”תִּקַּח לָהּ, פֶּן נִהְיֶה לָבוּז” (ספר בראשית, פרק ל"ח, פסוק כ"ג).
חייה > הריונה

כתוצאה מפגישתם הרתה תמר. כאשר התגלה הריונה, הודיעו ליהודה שזנתה (שכן אמורה הייתה לשבת בבית אביה ולא להתראות עם גברים), והוא ציווה להוציאה להורג בשריפה (ספר בראשית, פרק ל"ח, פסוק כ"ד). עם זאת, בטרם ביצוע גזר הדין גילתה תמר את זהות האב: ”וְהִיא שָׁלְחָה אֶל-חָמִיהָ לֵאמֹר, לְאִישׁ אֲשֶׁר-אֵלֶּה לּוֹ, אָנֹכִי הָרָה; וַתֹּאמֶר, הַכֶּר-נָא - לְמִי הַחֹתֶמֶת וְהַפְּתִילִים וְהַמַּטֶּה הָאֵלֶּה” (פסוק כה). יהודה הודה בגלוי, ואמר "צדקה ממני". כתוצאה מזיווגם, נולדו התאומים פרץ וזרח. על פי המסופר, הראשון הוציא את ידו, וסרט נקשר עליה. ואז התפרץ השני ויצא ראשון, ולכן נקרא שמו פרץ, שממנו התחילה למעשה שושלת המלוכה (פסוקים כח-ל).
זיקות פנים מקראיות > יוסף מול יהודה

השוואה לסיפור מכירת יוסף בפרק הקודם: גם כאן מעורב גדי עזים בתרמית והביטוי "הַכֶּר-נָא" משותף ליהודה מול חפציו, ויעקב מול הכותונת המוכתמת בדם. בעוד יהודה עושה בביטוי "הכר נא" שימוש פסול, שנועד להונות את יעקב אביו, עושה תמר שימוש בדיוק באותו הביטוי על מנת להוציא את חפותה לאור ולהציג בפני יהודה את חטאו – סירובו לייבם אותה.
השוואה לסיפור יוסף ואשת פוטיפר בפרק הבא: ישנו פער בולט בין יכולתו של יוסף לעמוד בפני פיתוי מיני מפורש כבפרשת אשת פוטיפר, מול אי יכולתו של יהודה לעמוד אף בפני פיתוי מרומז בדמותה של אישה היושבת בצד הדרך. יש לציין כי אשת פוטיפר הייתה אסורה ליוסף בעונש מוות מצד מלך מצרים ואילו יהודה היה אלמן ללא מחויבות בעת בה קיים יחסי מין עם תמר בהתגלותה לו כזונה.
זיקות פנים מקראיות > השוואה לרות

סיפורה של תמר מזכיר את המסופר במגילת רות אודות רות המואביה שיוזמת מפגש בגורן עם בעז, מצאצאי יהודה ותמר, ויולדת לו את עובד, סבו של דוד המלך. ניתן לראות בשני הסיפורים גישה אוהדת ומשבחת של המקרא לאקטיביזם נשי ומוכנות להקרבה עד מוות בעבור האמהות. תמר היא אישה אקטיביסטית, שלוקחת את גורלה בידיה ואיננה מחכה באופן פסיבי שיקרה משהו (אם כי חיכתה שנים עד לבגרותו של הבן השלישי ליהודה, שלה, מתוך כבוד להחלטת אבי המשפחה, יהודה). אף שהיא מסכנת את עצמה, לבסוף זוכה תמר להיות להתחלה של שושלת חשובה מאוד בעם ישראל, הכול תוך תשוקה להגשמת תכליתה כאם ולצד כבוד עצום ליהודה כגבר וכאב המשפחה, שהרי שמרה על כבודו והניחה לו לזהות את חותמו גם בסיכון עצמה במוות בשרפה.[דרוש מקור: מי המלומד שהציג פרשנות זו?]
זיקות פנים מקראיות > השוואה לבת שבע

יש חוקרים הסבורים כי הסיפור מרמז על נישואי בתי אב מיהודה עם משפחות כנעניות. לדבריהם שמה של אשת יהודה המצוין בסיפור זה – בת־שוע – הוא שם חיתי מובהק,[דרוש מקור] ומרמז על שמה של אם שלמה – בת שבע (אשר מופיעה בספר דברי הימים אף היא בשם בת שוע), ומכאן שאף היא כנענית. כל זה בבחינת "מעשה אבות סימן לבנים" – יהודה לקח לו כנענית לאישה, דבר שמכשיר את האישה הכנענית של דוד ואת היותו של שלמה בנה של כנענית (אך כך לא נפסק להלכה ואין הכשר או אף אפשרות לנישואי התבוללות).
פן נוסף של "מעשה אבות" הוא החזרה על מוטיב הבן הרביעי: יהודה הוא בנו הרביעי של יעקב, פרץ הוא בנו הרביעי של יהודה, ושלמה הוא בנו הרביעי (בסדר ירושת הכתר, לאו דווקא בפועל) של דוד.
בספרות הבתר־מקראית > דיונים הלכתיים הנובעים מסיפורה

סיפור יהודה ותמר נוגע בכמה תחומים בהלכה:
בספרות הבתר־מקראית > דיונים הלכתיים הנובעים מסיפורה > ייבום

על פי התורה, איש נשוי שמת ללא בנים – על אחיו לעבר את האלמנה, על מנת להקים זכר לאחיו המת: ”כִּי יֵשְׁבוּ אַחִים יַחְדָּו, וּמֵת אַחַד מֵהֶם וּבֵן אֵין לוֹ - לֹא תִהְיֶה אֵשֶׁת הַמֵּת הַחוּצָה, לְאִישׁ זָר: יְבָמָהּ יָבֹא עָלֶיהָ, וּלְקָחָהּ לוֹ לְאִשָּׁה וְיִבְּמָהּ. וְהָיָה הַבְּכוֹר אֲשֶׁר תֵּלֵד - יָקוּם עַל שֵׁם אָחִיו הַמֵּת; וְלֹא יִמָּחֶה שְׁמוֹ מִיִּשְׂרָאֵל” (ספר דברים, פרק כ"ה, פסוקים ה'–ו').
אונן סירב לייבם את אשת אחיו. ובפועל מי שהקים את שם בנו היה יהודה. הרמב"ן מבאר שאין זה קיום של דין ייבום המוכר בתורה, אלא מנהג קדום, שאחד מבני המשפחה מייבם, ולכן במקרה זה, ייבומו של יהודה, החם, היה כשר.
בספרות הבתר־מקראית > דיונים הלכתיים הנובעים מסיפורה > אישה קטלנית

על פי ההלכה אישה שמתו שני בעליה, איננה יכולה להנשא שוב לאדם שלישי, מחשש שהאישה גורמת למוות בעליה עקב מחלה או מזל רע. רבים רואים מקור להלכה זו מסירובו של יהודה לתת לתמר את בנו השלישי -שלה.
בספרות הבתר־מקראית > דיונים הלכתיים הנובעים מסיפורה > הלבנת פנים

מהסיפור המקראי שבו נמנעה תמר מלומר בגלוי כי היא הרה מיהודה, ואף סיכנה עצמה במוות בשריפה לולא היה יהודה מודה באבהותו, למדו חז"ל כי נוח לו לאדם להפיל עצמו לכבשן האש ולמות מאשר "להלבין פני חברו" (=לביישו) ברבים.
בספרות הבתר־מקראית > מוצאה > תמר בתו של שם הייתה

המדרש מספר כי תמר הייתה צאצאיתו של שם, שעליו נאמר שהיה כהן. ידוע לנו מן המקרא שדינהּ של בת כהן המזנה, הוא מוות בשריפה. על כן כאשר הובא לידיעתו של יהודה כי כלתו הרה לזנונים, פסק באפן מיידי "הוֹצִיאוּהָ וְתִשָּׂרֵף". הרמב"ן מתקשה על פירוש זה, כיוון שדינה של בת כהן היא רק בנשואה או ארוסה, ולא ברווקה. חלק מהמפרשים מתרצים ששומרת יבם נחשבה כארוסה ולא כרווקה. ופרשנים אחרים פירשו, שבאמת לא הייתה חייבת מיתה בשל האיסור של בת כהן, רק בשל גזירת בית דינו של שם בן נח על הזנות, אך הוציאוה לשריפה ולא בחנק, בשל היותה בת כהן.
בספרות הבתר־מקראית > מוצאה > תמר מארם נהריים

הספרים החיצוניים מביאים עוד מידע על מוצאה של תמר, לפיו יהודה הביא את תמר ככלה לער בנו מארם נהריים. הייחוס הזה יכול להסביר מדוע דווקא תמר זכתה להקים את שושלת דוד המלך ולא צאצאי אשתו הראשונה של יהודה, בת שוע, המתוארת כ"כנענית".
צאצאיה

יוסף ויהודה הם האבות של שני בתי המלוכה. מצאצאיהם של יוסף ואסנת יצאו שאול המלך וממלכת ישראל, ומצאצאיהם של יהודה ותמר יצאו דוד המלך וממלכת יהודה. בסיפורה של תמר ניתן להבחין במאפיינים של שושלת יהודה בעתיד ובהשוואה שעושה המקרא בין שתי דמויות האב הללו.
בתרבות

בשנת 1952 עלה בתיאטרון אוהל מחזהו של יגאל מוסינזון, "תמר אשת ער", המבוסס על הסיפור המקראי.
בספר "מר מאני" מאת א.ב. יהושע, המחולק לחמש תקופות זמן עוקבות בסדר כרונולוגי הפוך, מתואר מקרה בעל מאפיינים דומים למקרה של יהודה ותמר. בתקופה המוקדמת ביותר מבין חמש התקופות לפי אותו ספר, תמרה היא אשתו של יוסף מאני, והיא אינה מצליחה להתעבר ממנו. אביו של יוסף, גבריאל מאני, הורג את בנו, ובהמשך לכך אף גורם לתמרה, כלתו, להתעבר ממנו.
ראו גם

עץ משפחה של דמויות מקראיות - מתרח ועד שלמה
לקריאה נוספת

יאיר זקוביץ, אביגדור שנאן, מעשה יהודה ותמר, ירושלים: אקדמון, 1992
יאיר זקוביץ, מקראות בארץ המראות, ישראל: הקיבוץ המאוחד, 2001, עמ' 51–53
יאיר זקוביץ ואביגדור שנאן, גם כך לא כתוב בתנ"ך, תל אביב: ידיעות ספרים 2004 - פרק י"א: 'והשוכב עם כלתו ישרפוהו באש למען יבער בה': מעשה יהודה ותמר בראי ספר היובלים, עמ' 133–142
שלומית אברמסון, מעשה תמר, מודן, 2005
ליאורה רביד, התנ"ך היה באמת, תל אביב: ידיעות ספרים, 2009, עמ' 167–184
יוכי ברנדס, הפרק "תמר", שבע אימהות, הוצאת זמורה ביתן, 2010, עמ' 73–119
אברהם נחום, אנשי שוליים בתקופת המקרא, ירושלים: מוסד ביאליק, ה'תשע"א, עמ' 144–151
רונה טאוזינגר, תמר אשת ער: פואטיקה, מיסטיקה ופוליטיקה של תימה מקראית בספרות העברית, סדרת תימה, הוצאת אוניברסיטת בר-אילן, תש"ף. גרסה מקוונת של הספר (לבעלי הרשאה), באתר "כותר"
חננאל מאק, וכי איש כמו יהודה שהיה צדיק איך היה נוטה אל זונה, באתר הארץ, 11 באפריל 2021
מייקל איליי

| --- | --- |

 לידה:  3 באוגוסט 1973 (בן 51) וושינגטון די. סי., ארצות הברית
 שם במה:  מייקל איליי
 סוגה מועדפת:  סרט פעולה, סרט קומדיה, מלודרמה 
 מדינה:  ארצות הברית
 תקופת הפעילות:  מ-2000
 עיסוק:  שחקן קולנוע וטלוויזיה
 מקום לימודים:  אוניברסיטת מרילנד
 בת זוג:  קאטירה ראפיקאזה
 מספר צאצאים:  2
 פרופיל ב-IMDb
 
מייקל דייוויד בראון (באנגלית: Michael David Brown, נולד ב-3 באוגוסט 1973) שמוכר בשם הבמה מייקל איליי (באנגלית: Michael Ealy) הוא שחקן אמריקאי. איליי ידוע בזכות השתתפותו בסרטים "המספרה (אנ')", "מהיר ועצבני 2", "טייקרס (אנ')", "לחשוב כמו גבר", "הבחור המושלם" ו-"הפולש (אנ')". בנוסף, הוא הופיע בתפקידי אורח וכן גילם דמויות חוזרות בתוכניות טלוויזיה שונות.
נעורים

איליי נולד בווישנגטון די. סי וגדל בסילבר ספרינג (אנ'), מרילנד. איליי למד בתיכון "ספרינגברוק (אנ')" ולאחר מכן סיים את לימודיו באוניברסיטת מרילנד עם תואר בספרות אנגלית. אמו עבדה ב-IBM ואביו עבד בתעשיית המרכולים.
קריירה

איליי החל את קריירת המשחק שלו בסוף שנות ה-90 והופיע בהפקות אוף ברודוואי. בין התפקידים הראשונים שלו בקולנוע, ניתן למנות את הסרטים "באד קומפני (אנ')" ו-"לנשק את ג'סיקה שטיין". פריצת הדרך שלו הגיעה בשנת 2002 כאשר שיחק בסרט "המספרה" שם הוא גילם את דמותו של ניקי נאש, דמות אותה הוא גילם גם בסרט ההמשך (אנ'). בשנת 2003, איליי גילם את דמותו של סלאפ ג'ק בסרט "מהיר ועצבני 2". בשנת 2004, הוא הופיע בסרטים "למות בסטייל (אנ')" יחד עם הראפר והשחקן DMX. בנוסף, איליי הופיע בקליפ לשיר "Get Your Number" של מריה קארי.
בשנת 2005, איליי השתתף בסרט הטלוויזיה "עיניהם הביטו באלוהים" (אנ') שהופק על ידי אופרה וינפרי וקווינסי ג'ונס, בכיכובה של השחקנית האלי ברי.[דרוש מקור][מפני ש...] באותה השנה, איליי השתתף בסרט העצמאי "Jellysmoke" בהפקת מארק בנינג. איליי השתתף בשתי העונות של סדרת הטלוויזיה "תא רדום (אנ')".
ב-14 בדצמבר 2006, איליי היה מועמד לפרס גלובוס הזהב עבור תפקידו בסדרה "תא רדום" בקטגוריית "ההופעה הטובה ביותר במיני סדרה או בהפקה שנועדה לטלוויזיה".[דרוש מקור][מפני ש...] בדצמבר 2008, איליי השתתף בסרט "שבע נשמות" לצד ויל סמית' וגילם את דמותו של בן תומאס. כמו כן, איליי השתתף בקליפ לשיר "Halo" של הזמרת ביונסה, וכן גילם את סוכן ה-FBI מרשל ווגל בסדרת הטלוויזיה "פלאש פורוורד" של רשת ABC.
תמונתו של איליי הופיעה בספר המתנה "About Face" מאת הצלם ג'ון רוסו ובהפצת " Pixie Press Worldwide".[דרוש מקור][מפני ש...] בשנת 2009, איליי הופיע בסרט התיעודי "קולה של אומה (אנ')" שעושה שימוש במוזיקה ובדרמטיות כדי להמחיז קטעים מתוך יומנים, מכתבים ונאומים של אנשים שונים ברחבי אמריקה. הסרט מבוסס על הספר "A People's History of the United States (אנ')" מאת ההיסטוריון הווארד זין.
בשנת 2010, איליי גילם את דמותו של עורך הדין דריק בונד בעונה השנייה של התכנית "האישה הטובה". איליי גילם את דמותו של ג'ק אטיקה בסרט "טייקרס" ואת דמותו של טראוויס מרקס בסדרה "Common Law (אנ')" העוסקת בשני שוטרים שנשלחים לייעוץ זוגי בגלל ריבים חוזרים ונשנים ביניהם.
איליי גילם את דמותו של דומיניק בסרט "לחשוב כמו גבר" משנת 2012 וכן בסרט ההמשך "לחשוב כמו גבר 2" משנת 2014. איליי גילם את דמותו של פאפא ג'ו בסרט "Unconditional (אנ')". איליי השתתף ביחד עם השחקן קווין הארט בחידוש לסרט "בנוגע לאתמול בלילה" משנת 2014.
בשנת 2013, איליי חתם על השתתפות בסדרת הטלוויזיה "Almost Human (אנ')" וגילם את הדמות הראשית בתוכנית, דוריאן. עלילת הסדרה מתרחשת בשנת 2048 ועוקבת אחר שני שוטרים המנסים לפענח פשעים בעזרת טכנולוגיות מתקדמות. איליי תיאר את דמותו של האנדוראיד דוריאן כ-"גרסה מיושנת שנחשבת לפחות אמינה מפאת חוסר הרגשות שהוא מציג ומכיוון שתפקידו הוא להגן על שותפו ג'ון קנקס (קארל אורבן)". הסדרה שודרה במשך עונה אחת במהלך 2013-2014.
בשנת 2015, איליי גילם את דמותו של הרוצח השכיר ת'יאו בעונה השלישית של הסדרה "המעקב". איליי גילם את דמותו של אריק וורנר בעונה השנייה של הסדרה "סודות ושקרים" שהחלה את שידורה בסתיו 2016.[דרוש מקור][מפני ש...] משנת 2017 עד שנת 2019, איליי השתתף בעונות הרביעית, החמישית והאחרונה של הסדרה "Being Mary Jane (אנ')" לצד גבריאל יוניון. בשנת 2019, איליי השתתף בסדרת הטלוויזיה "סטאמפטון (אנ')" לצד קובי סמולדרס, ג'ייק ג'ונסון וקמרין מנהיים.
חיים אישיים

באוקטובר 2012, איליי התחתן עם היזמת האפגנית-אמריקאית קאטירה ראפיקאזה, שהייתה בת זוגו ארבע שנים קודם לכן, בטקס בלוס אנג'לס. לשניים יש בן ובת.
איליי הוא מעריץ של קבוצת הפוטבול האמריקאית "וושינגטון קומנדרס".
פילימוגרפיה > סרטים

| שנה | שם הסרט | תפקיד | הערות |
| --- | --- | --- | --- |
| 2000 | The Lush Life | אייזק יאנגבלד | סרט קצר |
| 2001 | לנשק את ג'סיקה שטיין | גרג |  |
| 2002 | באד קומפני (אנ') | ג'י-מו |  |
| 2002 | המספרה (אנ') | ריקי נאש |  |
| 2003 | Justice | וודי |  |
| 2003 | מהיר ועצבני 2 | סלאפ ג'ק |  |
| 2004 | נובמבר (סרט) (אנ') | ג'סי |  |
| 2004 | למות בסטייל (אנ') | מייקל |  |
| 2004 | המספרה 2 (אנ') | ריקי נאש |  |
| 2005 | עיניהם צופות באלוהים | וירג'יבל "טי קייק" וודס | סרט טלוויזיה |
| 2005 | Jellysmoke | ג'ייקוב |  |
| 2007 | Put it in a Book | אחמד | סרט קצר |
| 2007 | Suspect | הבלש מרקוס טילמן | סרט טלוויזיה |
| 2008 | Miracle at St. Anna (אנ') | הסמל קאמינגס |  |
| 2008 | שבע נשמות | בן תומאס |  |
| 2009 | קולה של אומה (אנ') | עצמו |  |
| 2010 | טייקרס (אנ') | ג'ק אטיקה |  |
| 2010 | נשים צבעוניות (אנ') | באו וילי |  |
| 2011 | מרגרט (סרט) (אנ') | דייב עורך הדין |  |
| 2012 | מלחמת האופל: התעוררות | הבלש סבסטיאן |  |
| 2012 | לחשוב כמו גבר | דומיניק |  |
| 2012 | Unconditional (אנ') | פאפא ג'ו ברדפורד |  |
| 2013 | The Signal | דניאל מילר | סרט קצר |
| 2013 | סוף סוף וגאס | עזרא |  |
| 2014 | בנוגע לאתמול בלילה | דני |  |
| 2014 | לחשוב כמו גבר 2 | דומיניק |  |
| 2015 | הבחור המושלם | קרטר דנקן / רוברט אדמס |  |
| 2019 | הפולש (אנ') | סקוט ראסל |  |
| 2019 | Stucco | X | סרט קצר |
| 2019 | סולם יעקב (חידוש) (אנ') | ג'ייקוב סינגר |  |
| 2020 | aTypical Wednesday | ד"ר ג'ונס |  |
| 2020 | Really Love (אנ') | יוסף דייוויס |  |
| 2020 | Fatale (אנ') | דריק טיילר |  |
| 2022 | The Devil You Know | ג'ו מקדונלד |  |
פילימוגרפיה > טלוויזיה

| שנה | שם הסדרה | דמות | הערות |
| --- | --- | --- | --- |
| 2002 | חוק וסדר | טוראי נלסון | בפרק: "Vaya Con Dios" |
| 2002 | Madigan Men (אנ') | אצן | בפרק: "Love and Dermatology" |
| 2001 | Soul Food (אנ') | סטיב | בפרק: "Little Girl Blue" |
| 2002–2003 | ER | ריק קנדריק | בפרק: "Hindsight" & "A Little Help from My Friends" |
| 2005–2006 | תא רדום (אנ') | דרווין אל-סעיד | תפקיד ראשי |
| 2009 | Hawthorne (אנ') | ד"ר אלן פיליפס | בפרק: "The Sense of Belonging" |
| 2009 - 2010 | פלאש פורוורד | סוכן ה-FBI מרשל ווגל | דמות חוזרת |
| 2010 - 2011 | האישה הטובה | דריק בונד | דמות חוזרת בעונה השנייה |
| 2011 | קליפורניקיישן | בן | דמות חוזרת בעונה הרביעית |
| 2012 | Common Law (אנ') | טראוויס מרקס | תפקיד ראשי |
| 2013–2014 | Almost Human (אנ') | דוריאן | תפקיד ראשי |
| 2015 | המעקב | ת'יאו נובל | תפקיד ראשי בעונה השלישית |
| 2016 | Barbarians Rising (אנ') | קריין | קריין ראשי |
| 2016 | סודות ושקרים | אריק וורנר | תפקיד ראשי בעונה השנייה |
| 2017–2019 | Being Mary Jane (אנ') | ג'סטין טלבוט | דמות חוזרת בעונות הרביעית, דמות אורחת בעונה החמישית |
| 2019 | סטאמפטון (אנ') | הבלש מיילס הופמן | תפקיד ראשי |
| 2020 | וסטוורלד | ג'ייק ריד | בפרק: "The Absence of Field" & "Decoherence" |
| 2020 | Sherman's Showcase (אנ') | עצמו | בפרק: "Black History Month Spectacular" |
| 2022 | האישה מהבית שממול לבחורה בחלון | דאגלס | תפקיד ראשי |
| 2022 | בל אייר | ריד ברודריק | דמות חוזרת בעונה הראשונה |
| 2022 | A Black Lady Sketch Show (אנ') | רמיק העליון | "Save My Edges, I'm a Donor!" |
| 2022 | Reasonable Doubt (אנ') | דמון קוק | תפקיד ראשי |
| 2023 | אפטר פארטי | קוונטין דברוקס | בפרק: "Danner's Fire" |
פילימוגרפיה > קליפים

| שנה | שם השיר | אמן | תפקיד |
| --- | --- | --- | --- |
| 2005 | Get Your Number | מריה קארי | מושא אהבתה של מריה קארי |
| 2009 | Halo | ביונסה | מושא אהבתה של ביונסה |
| 2012 | Tonight (ג'ון לג'נד) (אנ') | ג'ון לג'נד | מושא אהבתה של אישה |
מועמדויות וזכיות

| שנה | סדרה / סרט | פרס | קטגוריה | תוצאה |
| --- | --- | --- | --- | --- |
| 2007 | תא רדום (אנ') | פרס גלובוס הזהב | ההופעה הטובה ביותר במיני סדרה או בהפקה שנועדה לטלוויזיה | מועמד |
| 2005 | עיניהם צופות באלוהים | פרסי Black Reel | שחקן יוצא דופן בסרט טלוויזיה או בסדרה מוגבלת | זכה |
| 2010 | נשים צבעוניות (אנ') | אגודת מבקרי הקולנוע האפריקאים-אמריקאים | שחקן המשנה הטוב ביותר | זכה |
| 2011 | נשים צבעוניות (אנ') | פרס NAACP Image | שחקן משנה יוצא דופן בסרט | מועמד |
| 2012 | לחשוב כמו גבר | פרסי בחירת הנוער | הרומן הטוב ביותר | מועמד |
הערות שוליים

↑  Michael Ealy, Michael Ealy's X Profile, X
↑  College Park University of Maryland, Commencement, [College Park] : The University, 1996
↑  Toepfer, Susan. "Michael Ealy on 'Good Wife,' 'Colored Girls', and Doing Laundry". WSJ (באנגלית אמריקאית). נבדק ב-2024-05-07.
↑  Actor Michael Ealy Speaks on "Barbershop 3," "Think Like A Man 3," and Why He Has Blue Eyes, BlackNews.com, ‏2014-06-30
↑  Roger Ebert, Never Die Alone movie review & film summary (2004) | Roger Ebert, https://www.rogerebert.com/ (באנגלית)
↑  Mariah Carey - Get Your Number (Official Music Video) ft. Jermaine Dupri, נבדק ב-2024-05-07
↑  Stanley, Alessandra (2006-12-08). "Inside Terrorism's Tangled Web". The New York Times (באנגלית אמריקאית). ISSN 0362-4331. נבדק ב-2024-05-07.
↑  Seven-Pounds - Cast, Crew, Director and Awards - NYTimes.com, web.archive.org, ‏2014-09-13
↑  Beyoncé - Halo, נבדק ב-2024-05-07
↑  Flashforward (TV Series 2009–2010) - IMDb, נבדק ב-2024-05-07
↑  Ed M. Koziarski, Lupe, Ealy, and The People Speak, Chicago Reader, ‏2009-11-10 (באנגלית אמריקאית)
↑  The Good Wife (TV Series 2009–2016) - IMDb, נבדק ב-2024-05-07
↑  USA Sets ‘Common Law’ Premiere Date For Friday, May 11 At 10/9c - Ratings | TVbytheNumbers, web.archive.org, ‏2012-03-04
↑  Page-Kirby, Kristen (2021-12-23). "Michael Ealy says 'Think Like a Man Too' ups the romantic ante". Washington Post (באנגלית אמריקאית). ISSN 0190-8286. נבדק ב-2024-05-07.
↑  Kenya N. Byrd, Michael Ealy Talks New Film 'Unconditional' and Hollywood Career, Black Enterprise, ‏2012-10-01 (באנגלית אמריקאית)
↑  Michael Ealy: 'I Had To Lose 25 Pounds For 'About Last Night' Role', HuffPost, ‏2014-02-09 (באנגלית)
↑  Nellie Andreeva, Fox Drama ‘Almost Human’ Cancelled, Deadline, ‏2014-04-30 (באנגלית אמריקאית)
↑  Michael Ealy's Big Bad on 'The Following' Is No Clown, Yahoo Entertainment, ‏2015-03-30 (באנגלית אמריקאית)
↑  Denise Petski, ‘Being Mary Jane’: Michael Ealy Joins Season 4 Cast, Deadline, ‏2016-10-10 (באנגלית אמריקאית)
↑  Ladies Your #MCM Is Coming to Being Mary Jane!, BET (באנגלית)
↑  Michael Ealy Married Khatira Rafiqzada in October, Peoplemag (באנגלית)
↑  Michael Ealy Announces He Has a Son, Essence, ‏2020-10-27 (באנגלית אמריקאית)
↑  Michael Ealy Finally Opens Up About His Marriage And Son, MadameNoire, ‏2014-06-18 (באנגלית אמריקאית)
↑  Surprise! Michael Ealy Welcomes a Baby Girl With Wife Khatira Rafiqzada, E! Online, ‏2016-11-10
↑  Q&A With Actor Michael Ealy, Redskins Fan And D.C. Native, www.commanders.com (באנגלית אמריקאית)
| --- | --- |
בקרת זהויות :  PLWABN: 9812390293405606  BIBSYS: 7044266  BNE: XX4613142  BnF: cb15001832x (data)  GND: 139797122  ISNI: 0000 0001 1778 337X  LCCN: no2004038556  MusicBrainz: b6fd9856-0eae-48a6-aad5-56a9ee372f9c  NKC: xx0103135  NLK: KAC2020L7230  NTA: 373439016  SUDOC: 166088617  VIAF: 102642927   WorldCat (עם VIAF): 102642927
Britney: Piece of Me

Britney: Piece of Me היה לרצף ההופעות הבכורה הקבוע בלאס וגאס של זמרת האמריקנית בריטני ספירס. הופעת הפתיחה התקיימה ב-27 בדצמבר 2013 שנערך ב-The AXIS שבמלון פלאנט הוליווד בלאס וגאס, נבדה. בשנת 2015, ספירס הודיעה כי היא תאריך את חוזה סיבוב ההופעות לשנתיים נוספות. הרצף ההופעות קיבל ביקורות חיוביות ממבקרי המוזיקה, וזכה להצלחה מסחרית טובה. הרצף זכה בפרס רצפי ההופעות הטובים ביותר שנערך בלאס וגאס בשנים 2015 ו-2017. סיבוב ההופעות המוארך הסתיים ב-31 בדצמבר 2017. במהלך שנת 2015 ו-2017, זכה סיבוב ההופעות לתואר "סיבוב ההופעות הטוב ביותר בלאס וגאס". אחרי 146 הופעות, ההופעות הכניסו כ-138 מיליון דולר, כאשר נמכרו כ-900 אלף כרטיסים, בממוצע של 150 דולר לכרטיס אחד.
בעקבות ההצלחה המסחררת של רצף ההופעות, המופע הועבד לסיבוב הופעות בכורה בינלאומי כהופעות זירה, בין השנים 2017–2018, אשר מכונים כ-"Britney: Live in Concert",‏ "Piece of Me Tour", בהתאמה. בשנת 2018, הכריזה ספירס על סבב הופעות קבוע נוסף הנקרא "Britney: Domination". אך לאחר מכן בוטל בשל סיבות אישיות.